May 04,2015
జాత్యాహంకార పోలీస్‌ మాకొద్దుఅమెరికాలో నల్లజాతీయుల డిమాండ్‌
వాషింగ్టన్‌: 25 ఏళ్ల ఆఫ్రో అమెరికన్‌ యువకుడు ఫ్రెడ్డీ గ్రే విషాదాంతానికి కారణమైన ఆరుగురు పోలీసు అధికారులపై అభియోగాలు నమోదు చేస్తున్నట్లు అమెరికా న్యాయశాఖ చేసిన ప్రకటనపై హర్షం వ్యక్తం చేసిన నల్లజాతీయులు అమెరికాలో ఇకనైనా వర్ణ వివక్షకు తెరదించాలని డిమాండ్‌ చేశారు. 'నల్లవసంతం ఆరంభమైంది' (బ్లాక్‌ స్ప్రింగ్‌ హాజ్‌ బిగాన్‌) అంటూ వారు నినాదాలతో హోరెత్తించారు.
                'న్యాయం లేకుండా శాంతి లేదు..జాత్యాహంకార పోలీస్‌ మాకొద్దు' శనివారం అమెరికాలోని బాల్టిమోర్‌ నగర వీధుల్లో వినిపించిన నినాదాలివి. అమెరికన్‌ నల్ల జాతీయులునిర్వహించిన విజయోత్సవ ర్యాలీ సందర్భంగా ఇచ్చిన ఉద్యమ నినాదాలు. గత నెల 19న ఫ్రెడ్డీ గ్రే అనే అమెరికన్‌ ఆఫ్రికన్‌ పోలీస్‌ కస్టడీలో మృతి చెందడంతో ఆగ్రహించిన నల్ల జాతీయులు అమెరికాలోని పలు నగరాల్లో పెద్దఎత్తున నిరసన వ్యక్తం చేశారు. పలు చోట్ల విధ్వంసానికి పాల్పడ్డారు. భవనాలు, వాహనాలకు నిప్పు పెట్టడంతోపాటు పోలీసులపై దాడులకు దిగారు. ఫ్రెడ్డీ గ్రే కస్టడీ మృతిపై విచారణ జరిపిన ప్రాసిక్యూషన్‌ శుక్రవారం ఈ కేసులో నిందితులైన ఆరుగురు పోలీస్‌ అధికారులపై చార్జిషీట్‌ దాఖలు చేసింది. దీంతో, బాల్టిమోర్‌లోని నల్లజాతీయులు విక్టరీ ర్యాలీ నిర్వహించారు. ఐతే, నగరంలో కర్ఫ్యూ అమలులో ఉండటంతో చట్టాన్ని ఉల్లంఘించారంటూ 40మంది ఆందోళనకారులను పోలీసులు అరెస్ట్‌ చేశారు.
బాల్టిమోర్‌లో నల్లజాతీయుల విజయోత్సవ ర్యాలీ
                పోలీసు దౌష్ట్యాన్ని నిరసిస్తూ శనివారం నాడు అమెరికాలోని వివిధ నగరాల్లో ర్యాలీలు నిర్వహించారు. బోల్డర్‌, కొలరాడో, డల్లాస్‌, హోస్టన్‌, టెక్సాస్‌, క్లీవ్‌లాండ్‌, టోలెడో, కొలంబస్‌, ఒహియో, ఫయట్టివెల్లె, అర్కన్సాస్‌, విల్లింగ్టన్‌ అండ్‌ ఛాపెల్‌ హిల్‌, నార్త్‌ కరోలినా, అల్బనీ, న్యూయార్క్‌ సిటీ, న్యూయార్క్‌, నాక్స్‌విల్లె, టెన్నిస్సి, సెయింట్‌ లూయీస్‌, మిస్సోరీ, ఆర్లాండో, తంపా, ఫ్లోరిడా, గ్రాండ్‌ రాపిడ్స్‌, మిచిగన్‌, అట్లాంటా, జార్జియా, లూయిస్‌విల్లె, లెక్సింగ్‌టన్‌, కెంటకీ, ప్రావిడెన్స్‌, రోడ్‌ ఐలండ్‌, బోస్టన్‌, మిసాచుసెట్స్‌, రిచ్‌మండ్‌, వర్జీనియా, లాస్‌ఏంజెల్స్‌, కాలిఫోర్నియా, హారిస్‌బర్గ్‌, పిట్స్‌బర్గ్‌, పెన్సిల్వేనియా, బేటన్‌రోగ, లూసియానా నగరాలతో పాటు కెనడాలోని టొరంటో, ఒంటారియో నగరాలలో భారీ ప్రదర్శనలు జరిగాయి. పోలీసు దౌర్జన్యాలకు గురవుతున్న తమలో సహనం నశించినందునే ఈ నిరసనలు వెల్లువెత్తుతున్నాయని ఆఫ్రో అమెరికన్‌ ప్రతినిధులు వివరించారు.
మీ స్నేహితులకు రికమెండ్ చెయ్యండి